מגפת הקורונה בקוריאה הצפונית

מגפת הקורונה בקוריאה הצפונית התרחשה במקביל להתפרצות המגפה במדינות אחרות בשאר יבשת אסיה בתחילת 2020, ומאוחר יותר באירופה ואמריקה. בהיותה של קוריאה הצפונית מדינה מסוגרת וחסרת תקשורת חופשית, מעט מאוד ידוע על היקף התפרצות המגפה במדינה זו. המשטר בקוריאה הצפונית פתח בקמפיין הסברה בקרב התושבים, המעודד אותם לשמור על היגיינה ושמירה על ניקיון. דיפלומטים זרים הוגבלו למגוריהם, וגבולות המדינה נסגרו. זרים המגיעים למדינה הושמו בבידוד לתקופה של 30 יום. בדיקות מדלת-לדלת נערכו לאזרחים. דיווחים בתקשורת הדרום קוריאנית טוענים שמספר מקרי מוות ומספר הידבקויות כתוצאה ממחלת COVID-19 אירעו בקוריאה הצפונית, ואף שהחולה הראשון הוצא להורג בידי המשטר, כיוון שהפר את הבידוד והגיע למרחצאות ציבוריות. דיווח אחד העריך שכ-180 מחיילי צבא קוריאה הצפונית נפטרו כתוצאה מהידבקות בנגיף הקורונה, ועל מפקדי יחידות בצבא הוטלה אחריות לוודא שמקפידים על שמירת הנהלים למניעת התפשטות המחלה, וכי הם ייענשו במקרה מוות של חייל ביחידתם. ב-13 במרץ העריך גנרל רוברט אברמס, מפקד הכוחות האמריקניים המוצבים בקוריאה הדרומית, בריאיון לעיתונאים, שהוא בטוח למדי שקוריאה הצפונית לא חמקה מהתפרצות הנגיף. לדבריו, צבא הצפון הפסיק את אימוניו למשך חודש, והפסיק את כל הטיסות הצבאיות למשך 24 ימים, אך לאחר מכן אלה חודשו. ממשל קוריאה הצפונית הודיע ש-2,590 אזרחים, אשר הושמו בבידוד כפוי, שוחררו ב-19 במרץ, ורק שלושה אזרחים זרים נותרו בבידוד. ביולי שהה במדינה ד"ר אדווין סלבדור, נציג ארגון הבריאות העולמי. הוא דיווח כי בקוריאה הצפונית בוצעו 922 בדיקות קורונה, וכולן נמצאו שליליות. למרות כל הכחשותיו של הממשל בקוריאה הצפונית לגבי מקרי הקורונה שהתרחשו במדינה, ב-26 ביולי הודיע רשמית, שקיים חשש למקרה קורונה ראשון במדינה, בעיר קסונג. החשוד ובני משפחתו נבדקו ונמצאו שליליים. בנובמבר הטיל המנהיג העליון עוצר על הבירה פיונגיאנג ואסר על דיג – במטרה להילחם בהתפשטות המגפה ובהשפעותיה הכלכליות. כמו כן, הורה על הוצאה להורג של שני אנשים. בתחילת 2021 אמר נציג צפון-קוריאני רשמי אנונימי לרדיו אסיה החופשית, המופעל על ידי ממשלת ארצות הברית, שכ-5,400 חולים במחוז הצפוני המגיונג אובחנו עם תסמינים הדומים לתסמיני COVID-19, וכ-10 הלכו לעולמם מן המחלה. באופן דומה, נציג אנונימי אחר במחוז ראסון, בגבול רוסיה, דיווח לרדיו אסיה החופשית על כ-6,000 חולים ועשרות מתים עם תסמיני קורונה. קוריאה הצפונית גם נמנעה משליחת משלחת לאולימפיאדת טוקיו 2020 (שעקב המגפה, נדחתה בשנה ל-2021), מחשש שהספורטאים ידבקו בנגיף הקורונה ויביאו אותו עמם בשובם. בזמן זה כבר דרשה ממשלת קוריאה הצפונית מאזרחיה להשתמש במסכות פנים בכל עת. במאי 2022 הודה המנהיג העליון על התפרצות זן האומיקרון של נגיף הקורונה לראשונה מאז שנת 2020. יומיים לפני כן דווח שכבר הוטל סגר על קוריאה הצפונית. פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. מגפת הקורונה בקוריאה הדרומית מדיה וקבצים בנושא מגפת הקורונה בקוריאה הצפונית בוויקישיתוף מיכל רשף, מדינה עם המון מזל או תעמולה של המשטר? בקוריאה הצפונית סופרים 0 חולי קורונה, באתר כאן, 17 באפריל 2020 North Korea imposes 'extraordinary' measures against COVID-19, באתר euronews North Korea's first confirmed Coronavirus COVID 19 patient shot dead: report, באתר International Business Times Almost 200 North Korean soldiers have reportedly died from the coronavirus, while thousands more are in quarantine. The government won't acknowledge they even exist., באתר Business Insider US general: 'fairly certain' North Korea has COVID-19 cases, באתר סוכנות הידיעות אסושיאייטד פרס COVID-19: North Korea releases quarantined people, באתר סוכנות הידיעות הטורקית אנודולו Joshua Berlinger, Paula Hancocks and Yoonjung Seo CNN, North Korea's Covid-19 response has been a 'shining success,' Kim Jong Un claims, CNN צפון קוריאה: השלטונות מדווחים על חשד למקרה ראשון של קורונה, באתר ynet, 25 ביולי 2020 AP, דיווח: קים הוציא להורג לפחות שני בני אדם במסגרת המלחמה בקורונה, באתר ynet, 28 בנובמבר 2020 Coronavirus: How the pandemic is hitting North Korea hard אחרי שנתיים וחצי: צפון קוריאה מודה לראשונה בהתפרצות קורונה בשטחה, באתר ynet, 12 במאי 2022